Merknad til Prop. 1 S (2020-2021) Samferdselsdepartementet 19.10.20

Funksjonshemmedes Fellesorganisasjon (FFO)

Satsing på universell utforming av kollektivtransporten

FFO vil minne om at undersøkelser viser at nesten halvparten av mennesker med funksjonsnedsettelse opplever at transport er en utfordring i deres hverdag. Universelt utformet kollektivtransport er viktig for likestilling av mennesker med funksjonsnedsettelse, for at de skal kunne reise og bevege seg fritt i samfunnet.

I artikkel 9 i FN-konvensjonen for mennesker med nedsatt funksjonsevne (CRPD) står det:

«For at mennesker med nedsatt funksjonsevne skal få et selvstendig liv og kunne delta fullt ut på alle livets områder, skal partene treffe hen­siktsmessige tiltak for å sikre at mennesker med nedsatt funksjonsevne på lik linje med andre får tilgang til det fysiske miljøet, til transport….»

Vi viser videre til *Bærekraftsmål 9 og 11* som omhandler industri, innovasjon og infrastruktur og bærekraftige byer og lokalsamfunn.

FNs medlemsland har vært tydelige på at for å klare å oppnå bærekraftsmålene må man «leave no one behind», altså at funksjonshemmede og andre utsatte grupper skal løftes først. Flere av målene omhandler funksjonshemmede direkte. Universell utforming av blant annet samferdselssektoren vil være et svært godt verktøy for å innfri flere av målene og Norge er forpliktet til både å følge opp tiltakene i CRPD og bærekraftsmålene.

FFO har merket seg at neste handlingsplan for universell utforming fra 2021 skal ta tak i de store utfordringene, og vi forventer at utfordringene innen samferdsel løftes tydelig frem her og samordnes med Nasjonal Transportplan. I forberedelsene til ny NTP for perioden 2022-2033 har vi merket oss at svarene på tilleggsoppdrag om transportvirksomhetenes oppfølging av arbeidet med universell utforming ikke gir oss en fullstendig oversikt over:

* Status for arbeidet med universell utforming per i dag. Hvilke mål er nådd?
* Hvilke konkrete planer er det for det videre arbeidet med universell utforming i de ulike transportetatene i kommende NTP 2022-2033?
* Hvilke mål skal være oppnådd i 2033?

Dette bekymrer FFO og må følges opp allerede i 2021 ved at status for arbeidet med universell utforming kartlegges grundig og gjennom tydelig forankring av arbeidet med universell utforming i NTP 2022-2033, som legges frem i 2021.

Det er mange utfordringer i kollektivtransporten som ikke er på plass, som universell utforming av infrastruktur og materiell, og likeverdige ombordstigningsløsninger. Automater og reiseinformasjon må få universell utforming blant annet gjennom talegjenkjenningsteknologi. Dette må regjeringens politikk og NTP svare ut.

Handlingsplanen må inneholde forpliktende tidsfrister for de ulike transportområder, assistanseordning for hele reisekjeden må på plass og det må utarbeides og implementeres gode løsninger for de som ikke kan benytte kollektivtransport.

*FFO ber komiteen om å be regjeringen sette 2035 som endelig frist for universell utforming av kollektivtransporten og 2025 som frist for tilgjengelig kollektivtransport i ny handlingsplan for universell utforming og at tiltak bygger opp under disse fristene.*

Kapittel 1330 Post 60 Særskilt tilskudd til kollektivtiltak

*TT-ordningen*

Selv om universell utforming av transportsektoren realiseres, vil det være noen som ikke kan reise kollektivt. For å sikre disse likestilling og mulighet til et aktivt sosialt liv har de behov for gode alternative transportløsninger.

Utrullingen av den nasjonale TT-ordningen skulle fullføres i 2020 og gjøres nasjonal, men noen av de mest folkerike fylkene er fortsatt ikke inkludert i denne. Det er derfor viktig at ordningen nå utvides til å omfatte hele landet.

Den nasjonale TT-ordningen har til nå særlig vært innrettet mot synshemmede og rullestolbrukere. Som organisasjon for 84 ulike organisasjoner er FFO naturlig nok opptatt av at ordningen skal være tilgjengelig for alle funksjonshemmede med stort behov for en nasjonal TT-ordning. FFO mener derfor at når ordningen er blitt nasjonal, og alle fylkene er med, må departementet, ved siden av å ha kategoriene synshemmede og rullestolbrukere, tydeliggjøre prinsippet om individuell behovsprøving på grunnlag av funksjonsgrad for å motta utvidet TT-transport, uavhengig av hvilken gruppe av funksjonshemmede man tilhører.

En overføring til fylkeskommunens rammetilskudd vil kunne medføre at midler til ordningen blir brukt på andre måter, og at den nasjonale TT-ordningen ikke blir den gode ordningen som nå bygges opp. For å sikre ordningen, og at de riktige brukerne får tilgang til den, må den rettighetsfestes. Den bør også forvaltes av NAV.

*FFO ber komiteen be regjeringen fullfinansiere nasjonal TT-ordning i budsjettet for 2021, for funksjonshemmede med stort behov for TT. Videre ber vi komiteen be regjeringen om å organisere den nasjonale TT-ordning i NAV og at det sikres at deltakere i ordningen får minst 200 turer pr. år.*